**ROSENBÆKKEN HAVEKOLONI**

**NYHEDSBREV AUGUST 2024**

**Rosenbækken Havekoloni**

 **Nyhedsbrev 2024**

**Nyt fra aktivitetsudvalget**

Fifleklubben kører godt, ikke så mange deltager, men vi håber der kommer flere hen ad efteråret og vinter. Klubben mødes den første mandag i måneden kl. 19.

Næste gang vi mødes er mandag den 2. september

Høstfest lørdag d. 7. september 2024 kl. 18.00. Der serveres helstegt pattegris. Fra kl. 16 er der kage og kage, hygge og spil ved fælleshuset, og rundbold på dyreskuepladsen, hvis der er tilmeldinger nok.

Der bliver musik.

Pris pr voksen 50 kr. børn 25 kr.

**Haveaffald og affaldscontainere**

Der er fortsat problemer på med at fylde haveaffald containeren bagfra.

Der er også nogen som slet ikke sorterer affald, ej heller lægger det i de rigtige beholdere. Det kræver ikke så meget at yde denne lille opgave.

Containerpladsen er heller ikke et sted man planter store ting som skal ud til Odense renovation, det er også et kæmpe problem. Det er ikke meningen at nogen skal rydde op efter andre, vi er dog godt klar over at det formentlig er de samme der ikke respekterer dette.

Husk at alle kan på arbejdsdagene komme med storskrald, så sørger vi for at det bliver kørt væk



**Regler, retningslinjer og love.**

Bestyrelsen vil gerne gøre opmærksom på forskellige regler, retningslinjer og love, som vi har observeret, at der er usikkerhed om. Vi opsummerer derfor:

**Hvem må betræde din havelod?**

Kort sagt har ingen ret til at gå ind på din havelod uden tilladelse fra lejer af haven.

**Ingen adgang for naboer**

Det er ikke lovligt for din nabo, eller andre, at gå ind på din grund uden din tilladelse. Heller ikke, selvom det er for at hjælpe eller at ændre på noget, de er utilfredse med, som fx dit rod eller et skyggende træ. I værste fald kan den indtrængende straffes med bøde eller en mindre fængselsdom.

Undtagelser.

Men der findes undtagelser, hvor andre kan få adgang til din grund. Men det forudsætter, at du direkte eller indirekte har givet dem lov. Fx hvis du har bestilt en pakke til at blive leveret ved din kolonihave. Eller hvis en skadedyrebekæmper skal sætte fælder.

Bestyrelsen kan med tre dages varsel betræde din have. Det sker ex. ved havevandringer.

Det er ikke bare tilladt, men **lovpligtigt, at yde nødret**, hvis du eller din ejendom er i fare, fx hvis du er ved at drukne, eller din bolig brænder. I disse tilfælde må din nabo gerne gå ind på din grund. Men kun for at hjælpe dig eller din ejendom, ikke andet.

**Må du filme i din have?**

Grundet samme lov er det heller ikke lovligt for andre at tage billeder eller iagttage dig på et "ikke frit tilgængeligt sted", fx baghaven på din egen grund eller inde i din bolig.

Derudover bryder det med god naboskik at tilgå andres ejendom uden tilladelse. Det kan nemlig føles krænkende, da éns private grund er en meget intim sfære.

**Hunde skal føres i snor**

Hunden skal føres i snor, når den ikke er i din have. Løse hunde kan give anledning til utilfredse naboer og utryghed, hvis de løber ind haverne.

Det er god naboskik at ens husdyr ikke besørger på gange, stier og i naboens have.

**Fodring af katte og fugle udendørs**

Rosenbækken Havekoloni har store udfordringer med rotter i år. Derfor er det en meget dårlig ide at fodre fugle, pindsvin og katte udendørs. Det er det rene guf for rotterne.

**Din kat bør være registreret.**

Alle katte bør være mærkede og registrerede, ellers kan de overtages, sælges videre eller bortgives uden videre.

D. 1. juli 2021 blev lovgivningen ændret, og pligten til at fremlyse umærkede katte blev afskaffet.

Formålet med lovændringen er at øge katteejernes incitament til at få mærket deres katte og at afhjælpe presset på katteinternaterne, som har oplevet en stigende tilgang af herreløse tamkatte.

Fra d. 1. juli 2021 kan en kat, der ikke er mærket med øretatovering, mikrochip eller halsbånd, optages eller videreformidles af enhver og skal ikke fremlyses, hverken af privatpersoner eller internater.

Rosenbækken Havekoloni vil få fjernet katte der ikke er registreret.

**Arbejdsdag den 29. september.**

Årets sidste planlagte arbejdsdag er den 29. september.

Der er mange som ikke er registreret for en arbejdsdag i år.

Du kan tilmelde dig til en arbejdsdag på: **Rosenbaekken.arbejdsdag@gmail.com****.**